આજે જે નવું મંદિર અહીં ઉભું છે તેની સામેના મેદાનમાં પ્રાચીન જૈન મંદિર ખંડિયેરરૂપે પડ્યું હતું. મંદિરનો ઘણોભાગ તો ધરાશાયી હતો. માત્ર દીવાલનો ભાગ થોડેક ઉભો હતો. તેમાં પથ્થરના ઢગલાં પડયા હતાં. તેની સાથે મૂર્તિઓ પણ દટાયેલી પડી હતી. આ હકીકત સંવત- 1955 માં જૈનોનું ધ્યાન ખેંચાયું. તેમાંથી બધી મૂર્તિઓ કઢાવી એક રબારીનું મકાન વેચાતું લઇને તેમાં એ બધી મૂર્તિઓ પધરાવવામાં આવી. એ મૂર્તિઓમાં એક ખંડિત મૂર્તિ, જે 4 ફીટ પ્‍હોળી પોણાચાર ફીટ ઉંચી ને ફણાસહિત 5 ફીટ ઉંચી, શ્યામવર્ણના બે મોટા કાઉસગ્ગીયા, જે 2 ફીટ પહોળા અને સાડા છ થી સાત ફીટ ઉંચા, અંબિકા દેવીની 1 મનોહર મૂર્તિ- આ પાંચ મૂર્તિઓ જે ખાસ વિશિષ્ટ પથ્થરની બનેલી છે, તેમજ સફેદ આરસની આદીશ્વર ભગવાનની ખંડિત મૂર્તિ 1- આ પ્રકારે 6 મૂર્તિઓ નીકળી આવી હતી.